जयपुर: राजस्थान का चुनावी प्रचार अपने अंतिम चरण में है। मतदाताओं को लुभाने के लिए राजनीतिक दल अपनी खूबियों के साथ विरोधियों के खामियों का जिक्र कर रहे हैं। सीकर में एक रैली में पीएम नरेंद्र मोदी ने कांग्रेस की घेरेबंदी की। उन्होंने कहा कि कांग्रेस के शासन के दौरान देश का क्या हाल हुआ ये सबके सामने है।
पीएम नरेंद्र मोदी ने कहा कि जब भारतीय फौज के जवानों ने सर्जिकल स्ट्राइक को अंजाम दिया तो पूरे देश में जोश था। लोगों को यकीन होने लगा था कि हम पाकिस्तान के बारे में महत्वपूर्ण फैसले कर सकते हैं। लेकिन कांग्रेस के खेमे में माहौल ऐसा था जैसे की वो कोई शोक सभा कर रहे हों। लोगों से सवाल करते हुए पीएम मोदी ने कहा कि जब आप को इसकी खबर मिली तो क्या आपको शक हुआ। कांग्रेस के दफ्तर में बैठकर नामदार कह रहे थे कि मोदी झूठ बोल रहे हैं।
कांग्रेस पर निशाना साधते हुए उन्होंने कहा कि नामदार की पार्टी एक फतवे के साथ लोगों के बीच जा रही है। ऐसा लगता है कि कांग्रेस के लोगों को हिदायत मिली है कि उन्हें भारत माता की जय नहीं कहना है। आखिर वो कैसे इससे इंकार कर सकते हैं। कांग्रेस के लोगों को शर्मिंदा होना चाहिए कि वो भारत माता की जय नहीं कहते हैं। इससे साफ है कि नामदार और उनकी पार्टी को भारत मां का सम्मान नहीं है। बता दें कि राजस्थान की सभी 200 सीटों के लिए सात दिसंबर को मतदान होगा।
चुनाव की राजनीतिक खबरें ELECTION NEWS IN HINDI पर पढ़ें, देश भर की अन्य खबरों के लिए बने रहिए TIMES NOW HINDI के साथ। देश और दुनिया की सभी खबरों की ताजा अपडेट के लिए जुड़िए हमारे FACEBOOK पेज से।